På samme måte som Fremskrittspartiets nei-folk henter politisk legitimitet fra landsmøtets nei til statsgaranti, vil Høyres OL-tilhengere få kjærkommen legitimitet fra et positivt vedtak i stortingsgruppen.
Frontene mellom regjeringspartiene skjerpes i det klokken slår for siste runde, men etter Frps landsmøtevedtak har det uansett vært klart at OL må bæres frem av en allianse mellom Høyre og Arbeiderpartiet.
Men selv med et ja i morgen er saken ikke enkel i Høyre. Motstanden utover i landet er sterk, særlig i nord.
I en samlet uttalelse sier Høyres fylkespartier i Troms, Finnmark og Nordland nei. De tar også til orde for at stortingsrepresentantene må få stemme fritt siden OL-spørsmålet ikke er med i partiets program for 2013-2017 som de har gått til valg på, og saken heller ikke er blitt behandlet i noen av Høyres partiorganer.